ASIMAR พุ่งกระฉูด วอลุ่มแตะ 438 ลบ. เก็ง Q2/58 พลิกกำไร
ASIMAR พุ่งแรง ณ เวลา 15.12น. ราคาอยู่ที่ 3.28 บ. บวก 0.66 บาท หรือ 25.19% สูงสุดที่ 3.36 บาท ต่ำสุดที่ 2.60 บาท มูลค่าซื้อขายที่ 438.85 ลบ. โดยคาดว่านักลงทุนเข้ามาซื้อเก็งกำไรหลังมองว่า Q2/58 จะพลิกกำไร
24 ก.ค. 2558

ผู้สื่อข่าวรายงานว่า ราคาหุ้นบริษัท เอเชียน มารีน เซอร์วิสส์ จำกัด (มหาชน) หรือ ASIMAR ณ เวลา 15.12น. ราคาอยู่ที่ 3.28 บาท บวก 0.66 บาท หรือ 25.19% สูงสุดที่ 3.36 บาท ต่ำสุดที่ 2.60 บาท มูลค่าซื้อขายที่ 438.85 ล้านบาท ขณะที่ดัชนีตลาดหุ้นไทยโดยรวมลบ 0.28%
โดยปัจจัยที่ส่งผลให้ราคาหุ้นมีการปรับตัวขึ้นแรง คาดว่ามาจากประเด็นที่แหล่งข่าวจาก ASIMAR เปิดเผยกับ”อินโฟเควสท์” ว่าคาดว่าผลการดำเนินงานของบริษัทงวดไตรมาส 2/58 ที่จะประกาศในกลางเดือนส.ค.นั้น มีโอกาสที่จะพลิกเป็นกำไรจากงวดเดียวกันของปีก่อนที่มีผลขาดทุนสุทธิ 5.34 ล้านบาท ซึ่งผลการดำเนินงานที่ดีขึ้นของบริษัทน่าจะมาจากโครงการต่อเรือที่บริษัทได้รับรู้รายได้เข้ามาเรื่อยๆ นับตั้งแต่ดำเนินการโครงการนี้ในปลายไตรมาส 4/57 แล้ว
ขณะที่บริษัทมีการต่อเรือ 2 ลำให้กับทางท่าเรือสีหนุวิลล์ กัมพูชา และการท่าเรือแห่งประเทศไทย ซึ่งขณะนี้ก็ใกล้ที่จะส่งมอบเรือแล้ว โดย 1 ลำของ”ท่าเรือสีหนุวิลล์ กัมพูชา”จะส่งมอบได้ประมาณต้นเดือนส.ค.ส่วนอีก 1 ลำของการท่าเรือแห่งประเทศไทยคาดว่าจะส่งมอบได้ภายในไตรมาส 3/58
แหล่งข่าว ASIMAR กล่าวว่า ปีนี้บริษัทได้ตั้งเป้าหมายรายได้เติบโต 10% จากปีที่แล้ว ซึ่งในช่วงครึ่งปีแรกของปีนี้ทางบริษัทก็ถือว่าทำได้ตามเป้าแล้ว